ส่วนที่ 1

ข้อมูลสรุป (Executive Summary)

บริษัท อินเทอร์เน็ตประเทศไทย จำกัด (มหาชน) (“บริษัท”) ประกอบธุรกิจให้บริการอินเทอร์เน็ต
(Access) และโครงสร้างพื้นฐานสำหรับการดำเนินธุรกิจบนอินเทอร์เน็ต (Non-access)
ปัจจุบันบริษัทมีสาขาทั้งสิ้น 5 สาขา มีเครือข่ายพื้นที่การให้บริการอินเทอร์เน็ตครอบคลุมทั้ง 76
จังหวัดทั่วประเทศ เป้าหมายการดำเนินธุรกิจ คือ
การเป็นผู้ให้บริการโครงสร้างพื้นฐานสำหรับการทำธุรกรรมทางอิเล็กทรอนิกส์ (e-Business)
เพื่อให้ธุรกิจไทยใช้เป็นเครื่องมือในการเพิ่มศักยภาพและความสามารถในการแข่งขัน

บริษัทมุ่งเน้นในการให้บริการที่มีคุณภาพ
และการสร้างมูลค่าเพิ่มให้กับบริการเพื่อตอบสนองความต้องการของลูกค้ามากกว่าการแข่งขันทางด้านราคา
ทั้งนี้บริษัทได้ตระหนักถึงภาวะการแข่งขันที่รุนแรงในอุตสาหกรรม
อันเนื่องมาจากการลดลงอย่างต่อเนื่องของอัตราค่าบริการอินเทอร์เน็ต
และผลกระทบที่จะเกิดขึ้นจากการเปิดเสรีโทรคมนาคมในปี 2549
จึงได้มีการสร้างสรรค์นวัตกรรมใหม่ๆ สำหรับการให้บริการอินเทอร์เน็ตด้านอื่นๆ (Non-access)
ที่เกี่ยวข้อง อาทิเช่น บริการโครงสร้างพื้นฐานทางด้านพาณิชย์อิเล็กทรอนิกส์ (e-Commerce)
และบริการด้านโซลูชั่นสำหรับการทำอี-คอมเมิร์ซ (e-Commerce solutions)
เพื่อลดความเสี่ยงจากการพึ่งพารายได้หลักจากการให้บริการเชื่อมต่ออินเทอร์เน็ต (Access)
และเพื่อเพิ่มขีดความสามารถของลูกค้าในการแข่งขันในโลกยุคพาณิชย์อิเล็กทรอนิกส์ ซึ่งในปี 2546
บริษัทมีสัดส่วนรายได้จากการให้บริการ Access : Non-access อยู่ที่ประมาณ 87 : 13

ถึงแม้ว่าภาวะการแข่งขันในอุตสาหกรรมธุรกิจการให้บริการอินเทอร์เน็ตจะอยู่ในระดับสูง
บริษัทยังคงประสบความสำเร็จอย่างมากในการเป็นผู้นำการให้บริการอินเทอร์เน็ต
ยืนยันได้จากรายได้ที่เพิ่มขึ้นในปี 2546 ทั้งจากลูกค้าส่วนบุคคลและลูกค้าองค์กร
โดยบริษัทมีรายได้จากการบริการอินเทอร์เน็ตแก่ลูกค้าองค์กรเพิ่มขึ้นร้อยละ 7.05 จากปีที่ผ่านมา
ในขณะที่รายได้จากลูกค้าส่วนบุคคล เพิ่มขึ้นร้อยละ 14.73 รายได้จากกลุ่มบริการ Non-access
เพิ่มขึ้นร้อยละ 52.47
ซึ่งเป็นผลมาจากการปรับปรุงคุณภาพและลักษณะของบริการให้ตรงกับความต้องการของผู้ใช้อยู่เสมอ
ทำให้ลูกค้าเกิดความพอใจและมั่นใจต่อการใช้บริการของบริษัทเพิ่มมากขึ้น
สำหรับฐานะทางการเงินและผลประกอบการของบริษัทในปี 2546 สิ้นสุด ณ วันที่ 31 ธันวาคม
2546 บริษัทมีสินทรัพย์รวม 807.73 ล้านบาท หนี้สินรวม 155.82 ล้านบาท ส่วนของผู้ถือหุ้น
651.91 ล้านบาท และมีรายได้รวม 674.39 ล้านบาท กำไรสุทธิ 94.53 ล้านบาท

นอกจากนี้
บริษัทสามารถบริหารต้นทุนบริการได้อย่างมีประสิทธิภาพโดยการเพิ่มขนาดความเร็ววงจรระหว่างประเทศขึ้นร้อยละ
60 ซึ่งเชื่อมต่อผ่านฮ่องกงไปยังสหรัฐอเมริกาและประเทศในเอเชียแปซิฟิก
ส่งผลให้ต้นทุนต่อหน่วยของการบริการมีค่าลดลงและสามารถแข่งขันได้ดี
อีกทั้งบริษัทได้ขยายช่องสัญญาณเชื่อมต่ออินเทอร์เน็ตภายในประเทศไปยังศูนย์แลกเปลี่ยนข้อมูลภายในประเทศ
(NIX : National Internet Exchange) ด้วยความเร็ว 1 Gbps
เพื่อรองรับปริมาณการใช้งานที่เติบโตขึ้นอย่างต่อเนื่องซึ่งแสดงให้เห็นถึงศักยภาพของการเป็นผู้นำทางด้านเทคโนโลยีชั้นนำของประเทศในการนำเทคโนโลยีการสื่อสารมาใช้ให้เกิดประโยชน์สูงสุด

ทั้งนี้ในการประชุมวิสามัญผู้ถือหุ้น ครั้งที่ 1/2546 เมื่อวันที่ 16 ธันวาคม 2546
ได้มีมติให้ออกและเสนอขายใบสำคัญแสดงสิทธิที่จะซื้อหุ้นสามัญจำนวน 83,333,333 หน่วย
ให้แก่ผู้ถือหุ้นเดิม โดยไม่คิดมูลค่าการเสนอขาย ในอัตราส่วน 3 หุ้นเดิม ต่อ 1
หน่วยใบสำคัญแสดงสิทธิ โดยใบสำคัญแสดงสิทธิ 1 หน่วยใช้สิทธิซื้อหุ้นสามัญของบริษัทได้ 1 หุ้น
ในราคาหุ้นละ 5.325 บาท ทั้งนี้ใบสำคัญแสดงสิทธิมีอายุ 1 ปีนับแต่วันที่ออกใบสำคัญแสดงสิทธิ
นอกจากนี้ มีมติให้ออกและเสนอขายใบสำคัญแสดงสิทธิที่จะซื้อหุ้นสามัญจำนวน 12,500,000
หน่วยให้แก่กรรมการและพนักงานของบริษัท ตามโครงการ ESOP โดยที่ใบสำคัญแสดงสิทธิ 1
หน่วยใช้สิทธิซื้อหุ้นสามัญของบริษัทได้ 1 หุ้น ในราคาเฉลี่ยถ่วงน้ำหนัก 60
วันทำการย้อนหลังก่อนวันที่บริษัทออกใบสำคัญแสดงสิทธิ ทั้งนี้ใบสำคัญแสดงสิทธิมีอายุ 3
ปีนับแต่วันที่ออกใบสำคัญแสดงสิทธิ

การดำเนินงานต่างๆของบริษัทที่เกิดขึ้นตลอดปี 2546
ทำให้เป็นที่ยอมรับและสร้างความมั่นใจให้กับลูกค้าเป็นอย่างมาก
นับเป็นการตอกย้ำให้เห็นถึงศักยภาพของบริษัทในการเป็นผู้นำการให้บริการโครงสร้างพื้นฐานสำหรับการดำเนินธุรกิจบนอินเทอร์เน็ตและการขยายชุมชนไอที
(ICT Cluster) ที่บริษัทฯ เริ่มดำเนินการมาตั้งแต่ปี 2545 ให้ครอบคลุมมากขึ้น
ช่วยให้มีการรวมกลุ่มเพิ่มขีดแข่งขันธุรกิจ ซึ่งจะส่งผลให้เกิดพลังขับเคลื่อนเศรษฐกิจต่อไป